Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 217/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„PAMPEPATO DI TERNI“/„PANPEPATO DI TERNI“

EU št.: PGI-IT-02467 – 30. 12. 2019

ZOP ( ) ZGO (X)

1. Ime proizvoda

„Pampepato di Terni“/„Panpepato di Terni“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Pampepato di Terni“/„Panpepato di Terni“ je pekovski izdelek, pripravljen s predelavo oreškov, čokolade, rozin, kandiranega sadja, grenkega kakava, medu, kave, začimb in moke.

Pri dajanju v promet ima izdelek naslednje lastnosti:

Fizikalne lastnosti:

Oblika: okrogla, z ravno osnovo in izbočeno površino.

Mere:

premer: med 1 in 20 cm;

višina: med 1 in 10 cm.

Teža: med 25 g in 1 kg.

Vlaga: 7,5 do 25 %.

Organoleptične značilnosti:

zunanjost: kolač je temno kostanjeve, skoraj črne barve in ima kupolasto obliko, na njegovi površini pa so vidni oreški;

videz sredice: temno kostanjeva barva, veliko dobro porazdeljenih oreškov in kandiranega sadja;

konsistenca testa: kompaktna, mehka zaradi prisotnosti mehkih sestavin (čokolada, rozine, kandirano sadje, med, kava) in hrustljava zaradi praženih oreškov;

vonj: sprva po čokoladi in oreških, nato po začimbah, zlasti cimetu, popru in muškatnem orešku;

okus: na začetku po čokoladi z nežnim pridihom po začimbah, nato postopoma po oreških in kandiranem sadju, nazadnje pa se zaključi z izrazitim okusom po čokoladi in začimbah, zlasti cimetu, muškatnem orešku in popru.

Izdelek ne vsebuje dodanih barvil ali konzervansov.

3.3 Krma (samo za proizvode živalskega izvora) in surovine (samo za predelane proizvode)

Pri izdelavi kolača „Pampepato di Terni/Panpepato di Terni“ se za pridobitev 10 kg testa pred pečenjem uporabljajo naslednje sestavine:

— praženi oreški: mešanica mandljev, orehov in lešnikov v različnih deležih od 3,5 do 6 kg,

— kandirano in sušeno sadje: mešanica rozin, pomaranč in citron v različnih deležih od 1,5 do 3 kg,

— cvetlični med: 0,5 do 1,5 kg,

— grenki kakav v prahu (20 do 22 % kakavovega masla): 0,2 do 0,5 kg,

— čokolada (najmanj 50 % kakava): 0,5 do 1,5 kg,

— začimbe: mešanica popra, cimeta in muškatnega oreška v različnih deležih od 0,05 do 0,15 kg,

— moka tipa „0“ ali koruzna, riževa ali mandljeva moka: 0,2 do 0,7 kg.

Poleg navedenih sestavin je v referenčnem testu dovoljeno uporabljati naslednje neobvezne sestavine:

— kuhan mošt – največ 0,8 kg;

— liker – največ 0,075 kg;

— sladkor – največ 0,05 kg;

— pomarančno lupino – največ 0,05 kg;

— pinjole – največ 0,2 kg;

— tekočo kavo – največ 0,2 kg;

— oblate – za podlago.

Če se testo gnete strojno, se lahko doda voda, vendar največ 5 %.

3.4 Posebne faze proizvodnje, ki jih je treba izvajati na opredeljenem geografskem območju

Gnetenje, razrez na kose, oblikovanje, peka in počivanje kolača „Pampepato di Terni/Panpepato di Terni“ potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Po fazi počivanja je treba prvo pakiranje opraviti v proizvodnem obratu, da se prepreči poslabšanje kakovosti v očeh potrošnikov. Če je proizvod izpostavljen zraku in ni zaščiten s predpakiranjem, se spremeni trajna aroma kolača, saj se kompleksen sklop arom, ki se širijo iz začimb, razprši in se zmanjša njegova intenzivnost; poleg tega površina kolača, oblitega s kakavovim maslom, posivi, oreški pa niso več hrustljavi.

Pakiranje sestavlja vsaj en zaščitni, hermetično zaprt ovoj iz celofana, primernega za živila, papirja za peko ali aluminijaste folije ali drugega materiala, primernega za živila, ki je skladen z veljavno zakonodajo.

Temu se lahko zunaj proizvodnega obrata doda še en zunanji ovoj.

Kolač „Pampepato di Terni/Panpepato di Terni“ se daje na trg v posameznih pakiranjih, cel ali razrezan na kose debeline 0,5 do 1,5 cm.

3.6 Posebna pravila za označevanje proizvoda, za katerega se uporablja registrirano ime

Embalaža mora vsebovati navedbi „Pampepato di Terni“ ali „Panpepato di Terni“ in „Indicazione Geografica Protetta“ („Zaščitena geografska označba“), ki je izpisana v celoti ali kot kratica (IGP) [ZGO], ter naslednje dodatne informacije:

— evropski simbol ZGO,

— ime, naziv in naslov podjetja, ki živilo proizvaja in/ali pakira,

— grafični simbol proizvoda, katerega uporaba je neločljivo povezana z zaščiteno geografsko označbo.

Grafični simbol proizvoda ima naslednje elemente:

4. Jedrnata opredelitev geografskega območja

Območje proizvodnje kolača „Pampepato di Terni/Panpepato di Terni“ zajema celotno upravno ozemlje pokrajine Terni in občin Massa Martana, Marsciano, Todi, Fratta Todina in Montecastello di Vibio ter občine Deruta v pokrajini Perugia.

5. Povezava z geografskim območjem

Sloves kolača „Pampepato di Terni/Panpepato di Terni“ je tradicionalno povezan z okoljem in ozemljem, prepoznavnim po tem kolaču.

„Pampepato di Terni/Panpepato di Terni“, ki se že stoletja pripravlja iz živil, ki jih je bilo mogoče v okviru podeželskega gospodarstva čez leto prihraniti, je odličen božični kolač.

Njegova priprava se je skozi čas razvila v gastronomski simbol pokrajine Terni med božičnimi prazniki.

Prva omemba širše poslovne proizvodnje kolača „Pampepato di Terni/Panpepato di Terni“ sega v leto 1913, ko je stara pekarna iz Ternija prispevala k uveljavljanju proizvoda, ki je postal prepoznan kot kolač iz Ternija.

„Pampepato di Terni/Panpepato di Terni“ so številne knjige s tradicionalnimi recepti, gastronomski in turistični vodniki ter različne publikacije v dvajsetem stoletju označevale in še danes označujejo kot tipičen božični kolač iz Ternija.

V prvi izdaji gastronomskega vodnika Touring Club Italiano leta 1931 je bil omenjen „nepogrešljiv božični kolač panpepato v Terniju“, pa tudi v oddelku gastronomskega vodnika po Italiji (Felice Cunsolo, Guida gastronomica d’Italia, Istituto Geografico De Agostini, Novara, 1975), posvečenem deželi Umbriji, je bil „Pampepato di Terni/Panpepato di Terni“ omenjen kot tipičen božični kolač iz Ternija.

„Pampepato di Terni/Panpepato di Terni“ se pojavlja tudi v turističnem vodniku „Guida di Terni e del ternano“, in sicer kot kolač, „ki kraljuje na božični mizi“ (Loretta Santini, Guida di Terni e del ternano, str. 23, izd. Qguide, 2003).

V vodniku z naslovom „Okusi in vonji pokrajine Terni“ je v poglavju o tradicionalnih božičnih jedeh med sladicami naveden kolač pampepato (Umbria Gusto, Sapori e profumi, 2008 – Provincia di Terni).

Kuharska akademija Italije (Accademia Italiana della Cucina) je kolaču „Pampepato di Terni/Panpepato di Terni“ posvetila več objav, ki se pojavljajo v posebnih izdajah ob obletnicah ali v strokovnih revijah; med najpomembnejšimi sta: „I frutti del sole“ (Sončni sadeži), kjer je navedeno, da je „panpepato glavni tradicionalni božični kolač v Terniju“ (I Frutti Del Sole, 2007, izd. Accademia Italiana della Cucina), in članek z naslovom Panpepato ternano (Ternijski kolač „Panpepato“), v katerem je „Pampepato di Terni/Panpepato di Terni“ v podnaslovu opredeljen kot „glavni tradicionalni božični kolač v umbrijskih mestih“ (Civiltà della Tavola, št.°299, december 2017, izd. Accademia Italiana della Cucina).

Povezavo med slovesom kolača „Pampepato di Terni/Panpepato di Terni“ in mestom Terni dodatno dokazuje tudi članek z naslovom „Terni da leccarsi i baffi“ (Terni, da si oblizneš prste), objavljen v sobotni izdaji časopisa „Corriere dell‘Umbria“9. aprila 2016, v katerem je v zvezi s kulinaričnimi tradicijami navedeno, da je „Pampepato di Terni/Panpepato di Terni“„najboljši predstavnik tega sklopa protislovij, zelo ljubega tradiciji Umbrije. Ustvarjeno je pravo ravnovesje med sladkim in grenkim, po katerem se odlikuje kolač, ki je takoj postal del podeželske tradicije v Umbriji.“

Poleg tega je treba omeniti tudi povzetek članka v lokalni izdaji iz Ternija časopisa „Il Messaggero“, objavljenega dne 31. decembra 2009, v katerem piše, da „kolač pampepato v skladu s tradicijo od leta 1851 nikoli ne manjka na mizah prebivalcev Ternija.“

Še en zanimiv članek, objavljen v istem časopisu, ima naslov „In gara per il migliore Pampepato dell’anno“ (V tekmi za najboljši pampepato leta), v katerem je kolač iz Ternija izpostavljen kot proizvod „ki je edinstven in ga je moč najti le v Terniju, zaradi svojih sestavin pa je tudi simbol tradicije,“ (Il Messaggero z dne 15. 12. 2008).

V kuharski reviji „Cucina Moderna“ je „Pampepato di Terni/Panpepato di Terni“ opisan kot „klasičen kolač ob božičnih praznikih“ (Cucina Moderna, januar 2018, str. 98, izd. Gruppo Mondadori).

V drugi izdaji knjige „La vera Umbria“ (Prava Umbrija) je izšel recept za kolač „Pampepato di Terni/Panpepato di Terni“; omenjen je kot tipičen kolač Ternija (Caruso, P., La vera Umbria. La tradizione umbra nei piaceri della tavola, izd. Grilligraf Collazzone (Pg), 2000).

V publikaciji z naslovom „Terni: la città fra due fiumi“ (Terni: mesto med rekama) iz zbirke „Il turismo culturale: la rivista che ti guida“ (Kulturni turizem: pregledni vodič) je navedeno tudi, da „v božičnem času v Terniju ni družine, restavracije, gastronomske ustanove, slaščičarne ali pekarne, ki ne bi pripravljala kolača pampepato […]“ (AA. VV. Terni la città tra due fiumi. Provincia di Terni, izd. Vanni, 2006).

„Pampepato di Terni/Panpepato di Terni“ je prisoten tudi na veselicah in ljudskih prireditvah v regiji.

V zvezi s tem je delegacija Kuharske akademije Italije iz Ternija svoje člane več let vabila, naj v pokušino ponujajo doma pripravljene kolače pampepati in si izmenjujejo recepte, pri čemer je nagradila najboljši kolač, pripravljen po tradicionalnih postopkih. Lokalni subjekt iz Ternija MET po zgledu Akademije od leta 2009 organizira natečaj „Pampepato leta“, na katerem lahko sodeluje vsakdo, tako da pošlje svoj proizvod, ki ga nato oceni usposobljena komisija, sestavljena iz kuharskih mojstrov, slaščičarjev, čokoladarjev, someljejev ter predstavnikov poklicnih skupin in strokovnih združenj. Najboljši kolač „Pampepato di Terni/Panpepato di Terni“ je nagrajen z leseno kuhalnico, ki jo vsako leto vrne zmagovalec prejšnjega leta in preda novemu. (Il cucchiaio di legno per il miglior pampepato, povzetek iz „Il Messaggero“, dne 5. 1. 2013).

Nekaterim slaščičarjem iz Ternija je 10. februarja 2002 med javno prireditvijo, posvečeno kolaču „Pampepato di Terni/Panpepato di Terni“, uspelo prvič pripraviti pampepato, ki je tehtal 112 kg.

Nazadnje, drugi, zelo dragoceni znaki njegovega zelo utrjenega slovesa so povezani s tem, da je vse bolj prisoten na prodajnih mizah trgovin z lokalnimi proizvodi, kjer velja za čedalje bolj cenjen gastronomski spominek.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

Dostopno je tudi

neposredno na domači strani ministrstva za kmetijsko, prehransko in gozdarsko politiko (Ministero delle politiche agricole alimentari e forestali) (www.politicheagricole.it), kjer izberete „Qualità“ (Kakovost) (v zgornjem desnem kotu zaslona), nato „Prodotti DOP IGP STG“ (Proizvodi ZOP, ZGO in ZTP) in nazadnje „Disciplinari di Produzione all’esame dell’UE“ (Specifikacije proizvoda, predložene Evropski uniji).

(1) UL L 343, 14.12.2012, str. 1.